Asesinátu

Ing asesinátu u magnisidiu ya ing pagpate king metung a táung konsiderádung bala karing interes na ning aliwâ king polítika. Ing biktima ne ning asesinátu ing áus kaya asesinádu.

King kawatásan
"Ninoy Aquino" ing títulu ning isa karing poema king amánung Kapampángan ning talasúlat a Filipínung i Renato Alzadón.

Ginulis antimong kildap a miglate,
Ing balitang baryung biglang mengulate:
Y Ninoy Aquino tane makarate
King karsel nang maskup, malapit nyang mate!

Malapit nyang mate, mapatlud inawa
Ing talapamingua na ning demokrasya;
Gobyernung Dictador uling titulan na
Dekap de at kilung king bayang magdusa.

Uyab na pin nitang dusang milalalu
Inia makanian yang pane saskup salu;
Ngara ding linawe tin yang sakit  pusu
Alang makasabing akua nang milapsu.

Milapsu ya man mo king sakit a sutil
Ala nemang ligtas karing paka-baril;
Ing korte Militar bininyag neng taksil
A dapat mabite king depat nang sawil!

Subali kaniti, maina ne katawan
Pabulan na maiguit ing eya mamangan;
Antimong protesta king kapanyupilan
Tintu na king lub na king ali ne mangan!

Kealimbawa na magmalun a ayup
Bisa yang milaya king jaulang  maskup;
Bisa yang dalakit king bayung lupalup
Karin, nung nu ing Dios  yang Aring sasakup.

O king kaladua na ninung magpalaya?
Ing saket ?  Ing bite ? o ing danup kaya?
Maski sanu karen ngaring mapanula
Y Ninoy mate yang alang panga-kabla.

Ing akalinguan da dening mapanunggue
king ing kamatayan misteryu yang bague;
kapilan? Nukarin? Makananung adle?
Ing Guinung Miglalang ya mung makimale.

Oini pin ing tanda: mekabulad na mu
Mipaintulutan yang paulu ne pamu;
Ken ne peka-lasan ing malating subu
Kena na king labi ning mutyang kasuyu.

At  pepaulu ya king aliwang bansa
Migdatun ya Boston angga king sikan  ya;
kabud menumbalik ing sadyang gilas na
Mine yang minuli king bansang tibuan na.

King labuad nang tibuan ustu yang midalpak
Iniang barilan de ding alang patawak;
King pangamate na balen ya ing kiniak,
Balen yang mig-alsang  linaban king dawak.

Bakit eya mete king karsel a maskup?
Bakit ene pete ning salu nang saskup?
Bakit ere pete  dening mapanyakup?
Bakit ene pete ning milalung  danup?

Atin Dios! Atin Dios! Ing Dios Ya ing  Ari
Ya at Ya mu kabud mipamintuan  buri.
Mekad kaburian na king ing taung budni
Y Ninoy Aquino, mate yang bayani.

Omisidiu